Det var to mandskaber, der begge havde ryggen mod muren, da de løb på banen tirsdag aften til den sidste og afgørende semifinalekamp - Aalborg Pirates og Esbjerg Energy. 3-3 sagde sejrsfordelingen efter de første seks semifinalekampe, og dermed var der lagt op til spænding til sidste minut på isen i Gigantium. Og spænding var også præcis, hvad de fremmødte og tændte tilskuere fik. Pirates-fansene var de første, der fik grund til at juble, da Jeppe Juul Korsgaard bragte hjemmeholdet foran 1-0 efter 13 minutters spil. Det lykkedes dog Esbjergs Adam Miller at udligne til 1-1 bare halvandet minut senere. I anden periode kom der endnu bedre gang i målfesten - og dermed også festen på lægterne i den ellers kolde skøjtehal. Esbjerg kom bedst fra start og bragte sig efter et minuts spil foran 2-1. Men Kirill Kabanov svarede igen ni minutter senere, mens Pirates havde powerplay, så stillingen i stedet hed 2-2. Tre minutter senere var canadiske Martin Lefebvre skarp foran Esbjergs mål, og så hed stillingen 3-2 til hjemmeholdet. Martin Lefebvre lynede igen i begyndelsen af tredje periode i en sydende og boblende hal. 4-2 blev slutresultatet i den sidste semifinale, og dermed er piraterne klar til finalen mod Herning Blue Fox. Esbjerg skal i weekenden møde Rungsted i bronzekamp. Med finalepladsen har Aalborg Pirates mulighed for at sikre sig "The Double" - for nylig vandt klubben nemlig pokalmesterskabet for første gang.

Opsummering:
Tirsdag aften sikrede Aalborg Pirates sig den sidste og afgørende sejr mod Esbjerg Energy - dermed kan klubben nu gå hen og tage "The Double".